Zakomara

***Zakomara*** (vene keeles *закома́ра*, vanavene sõnast *комара* 'võlv'), vanemas kirjanduses ka **sakomaar** on hoone välisseina ümarkaare- või kiilkaarekujuline lõpetus, mis järgib seina taga oleva võlvi sisepinna piirjooni. Tavaline arhitektuurielement bütsantsi, eriti aga vanavene arhitektuuris.

*Zakomara*de arv välisseinal sõltub hoone löövide arvust. Võlvi paigutusega mitte seotud, *zakomara*'ga kujult sarnanevat ümarat või kiilkaarekujulist viilu nimetatakse kokošnikuks.

## Ajalugu
Bütsantsi arhitektuuri ilmub välisseinal võlvi kuju järgiv *zakomara* nn Palaiologoste renessansi aegses arhitektuuris, sh Bulgaaria ja Serbia aladel ehitatud kloostrites.

Vana-Vene ehitistel esineb *zakomara* motiiv nii Kiievi Püha Sofia peakirikul kui hilisematel kirikutel kõikjal Kiievi-Vene aladel, kuid kõige puhtamal kujul Vladimiri-Suzdali vürstiriigi arhitektuuris, kus muude elementide taandamisega välisarhitektuuris tõuseb *zakomara*de horisontaalne rütm välisseinal eriti kaunina esile.

*Zakomara* kuju järgivad kokošnikud, mis moodustavad koos *zakomara*dega tambuuri suunas koonduva ühtse arhitektuurilise terviku, ilmuvad Moskva vürstiriigi alade ehitistesse 15. sajandil. 16. sajandi Moskva arhitektuuris on *zakomara*d sageli kujundatud eraldi poolkaarekujulise viiluna pilastrite ja karniisidega liigendatud seina kohal, mõnikord renessansliku pinnadekooriga, nagu on Moskva Peaingli katedraalil. Mõnikord on *zakomara* krohviga markeeritud puhtdekoratiivne element sirge lõpetusega seinal.

Katus ehitati vanavene arhitektuuris kuni 17. sajandini otse võlvide peale (*позакомарное покрытие*) ja mitte eraldi katusetarindile. Et kõverjoonelise katusekatte puhul on vee ja lume äravool katuselt palju keerulisem, hakati alates 17. sajandist ehitama kirikutele püramiidjaid telkkatuseid, nii et *zakomara*d jäid varjatuks. 19. sajandil hakati *zakomara* motiivi dekoratiivse lisandina uuesti kasutama historitsistlikus arhitektuuris.

20. sajandil taastati mitme Venemaa keskaegse kirikuhoone katused algse viisi järgi, näiteks Vladimiri Jumalaema Uinumise peakirikul ja Jumalaema Kaitsmise kirikul Nerli jõe ääres.

## Pildid
##### Bütsantsi arhitektuuris

File:07Thessaloniki 12 Apostel02.jpg|Apostlite kirik Thessalonikis
File:Mistra 1.jpg|Pantanassa klooster Mistras
File:Gračanica - Flickr - quinn.anya (6).jpg|Gračanica kloostri kirik Serbias
File:Markusdom Kuppeln.jpg|Viilkatusega *zakomara*-motiivid Veneetsia Püha Markuse kirikul


##### Vanavene arhitektuuris

Pilt:Макет Сафійскага сабор да узрыву.jpg|Połacki Püha Sofia katedraali mudel
Pilt:Владимир Успенский собор 2008.JPG|Vladimiri Jumalaema Uinumise peakirik
Pilt:Spaso-Preobrazensky_Cathedral_in_Pereslavl-Zalessky_2016.jpg|Issanda Muutmise peakirik Pereslavl-Zalesskis
Pilt:Saint Sophia Cathedral in Novgorod.jpg|Novgorodi Püha Sofia peakirik
File:Chernihiv. Pyatnytska church.JPG|Tšernigivi Paraskeva kirik Ukrainas
Pilt:Cathedral of the Holy Mandylion (Andronikov Monastery) 36.jpg|Moskva Androniku kloostri Lunastaja kiriku kiilkaarekujulised *zakomara*d ja kokošnikud
Pilt:M-danilov-sobor-5423.jpg|Troitse-Danilovi kloostri kirik Pereslavlis, kus *zakomara*de peale toetub sirge servaga telkkatus
Pilt:Cathedral of the Nativity of the Theotokos (Suzdal) 03.jpg|Suzdali Jumalaema Sündimise peakirik 16. sajandil ehitatud viilutaoliste *zakomara*dega karniisi kohal


##### Historitsistlikus arhitektuuris

Russia-Moscow-Cathedral of Christ the Saviour-6.jpg|Historitsistlik Päästja Kristuse katedraal Moskvas
Naval Cathedral of St Nicholas in Kronstadt 02.jpg|Neobütsantsi stiilis peakirik (*Морской Никольский собор*) Kroonlinnas
Tallinn, 2022-03-20, Narva maantee-Meeliku tänav.jpg|Jumalaema Kiirestikuulja ikooni kirik Tallinnas Lasnamäel


## Viited